49. schôdza NR SR - 7.deň - A. dopoludnia
Dátum: 2026-04-23
Poslanec: Števulová, Zuzana (PS)
Druh vystúpenia: Vystúpenie v rozprave

Kolegyne z koalície, naozaj toto nemôžete myslieť vážne. Zastavme sa. Tento zákon nesmiete schváliť v treťom čítaní. Zopakujme si to. Ani tie pozmeňujúce návrhy nič nemenia. Od 1. 1. 2027 sa človek, ktorý nemá slovenské štátne občianstvo, nebude môcť stať členom obecnej polície. To znamená, že tento zákon je aj proti občanom Európskej únie, proti Čechom, ktorí tu žijú, s ktorými sme boli v jednom štátnom zväzku. Veď to je absurdné, kolegovia. Proti Maďarom, proti Poliakom, Francúzom, hocikomu, ktorí tu žijú dlhé roky, majú volebné právo. Do mestských obecných zastupiteľstiev, že oni môžu byť mestskými poslancami, poslankyňami, starostkami, primátormi a nebudú môcť byť členmi obecnej polície? Veď sa spamätajte, veď to je hlúposť. To je protiústavné, je to proti právu Európskej únie. Európska únia nás môže za tento zákon, ak prejde, žalovať. V dnešnej dobe, v dnešnej dobe, kedy sme súčasťou Európskej únie. Ja som to tu už v rozprave hovorila. Tu ľudia môžu byť usadeným euroadvokátom. Aj to zakážeme nabudúce, aby tu nemohol existovať usadený euroadvokát. Zakážeme cudzím štátnym príslušníkom byť hocičím. Adam Lučanský, čo sa týmto zákonom vyrieši na Bystričke, kde obaja bývame? Čo konkrétne? Čo sa tam vyrieši? Alebo v Martine, v Martine, kde sú reportáže v televízii, ako k nám prichádzajú nórski študenti, islandskí študenti študovať medicínu. Viacerí z nich ostávajú, stávajú sa obyvateľmi mesta. To vyrieši niečo tento zákon v Martine alebo u nás na Bystričke s 1500 obyvateľmi? Nič. A ten zákon je, ten problém je vymyslený. Je to hlúposť, kardinálna hlúposť. Ja apelujem na predkladateľov, aby ho ešte teraz stiahli. Apelujem na vládnu koalíciu, to nemôžete schváliť. Tí ľudia z vás, vy ani nemusíte mať právnické vzdelanie. Apelujem predovšetkým na tých, čo majú reálne právnické vzdelanie, aby sa nad týmto zamysleli. Ale aj keď nemáte právnické vzdelanie, veď to musíte pochopiť, že toto je do neba volajúca zlá vec. Vy ste členmi aj eurovýboru, aj zahraničného výboru. Veď vy musíte rozumieť tomu, aké právne následky to bude mať. Tento zákon neobstojí, neobstojí a môže vyvolať konanie voči Slovenskej republike. A ja sa naozaj pýtam predkladateľov, že či teda v súlade s duchom tohto zákona používajú všetky slovenské telefóny iba vyrobené slovenskými štátnymi občanmi. Počítače, autá vyrobené na Slovensku. Dúfam, že idete v súlade s tým, čo tu navrhujete. Pani Kramplová, pán Lučanský, máte auto vyrobené na Slovensku? To by som chcela vedieť, lebo nemáte. A v obchode, keď je tam cudzia predavačka alebo predavač, to je v poriadku, hej? Tam sa necháte obslúžiť. Ozaj, ako vy ste tento zákon nijakým spôsobom neobhájili. Vy tu riešite neexistujúci problém, ktorý uvrhne Slovenskú republiku do právneho sporu. Ako ľutujem. Tá dôvodová správa nehovorí nič. Nič. A doteraz sme nepočuli jedno vysvetlenie, jedno vaše obhájenie. Takže apelujem na vás, kolegovia. Strana SNS, špeciálne táto trojica, čo navrhuje tento zákon, sem konštantne prináša zákony, ktoré sú v rozpore s ústavou a častokrát aj s európskym a medzinárodným právom. Ja neviem, prečo im to dovolíte a prečo im to schvaľujete, ale kým je to len v štádiu návrhu zákona, je to na ich zodpovednosti. Keď toto prejde dnes tretím čítaním, je to aj vaša zodpovednosť. Ďalší zlý návrh zákona. Zarežte to, toto nesmie byť schválené. Ďakujem.